Безумоўна, аб станоўчым гаварыць заўсёды прыемней. Трэба сказаць, што сумеснымі намаганнямі ўлады, працоўных калектываў, у нечым пераважнай большасці слонімцаў, падстаў ганарыцца Слонімам, раёнам, дасягненнямі было ў мінулым годзе нямала: ад маштабнага добраўпарадкавання, звязанага найперш з падрыхтоўкай да абласных “Дажынак”, — да добра падросшага ў параўнанні з мінулымі гадамі хлебнага каравая, ад узведзеных новых дамоў — як індывідуальных катэджаў ды шматпавярховак — да драмтэатра і іншых сацыяльных аб’ектаў. Перамены да лепшага радуюць чалавека. Аднак ёсць і нямала праблем. Менавіта з-за эканамічных праблем не хапае фінансаў на вырашэнне іншых пытанняў. У прамысловасці летась не выкананы прагнозныя паказчыкі па экспарту тавараў, прыцягненню замежных інвестыцый. Нямала прамысловых прадпрыемстваў і сельгасгаспадарак спрацавалі са стратамі. Сельская гаспадарка пры даволі эфектыўным раслінаводстве ў цэлым — стратная галіна, як, дарэчы, і транспарт. Зарплата ў калектывах хоць і расла, у некаторых апярэджвала рост прадукцыйнасці працы, што не можа быць падставай для эфектыўнага гаспадарання.